
Damoklész kardja a szülőanyák kezében

Dolgozatom témája az újszülött sérelmére, az édesanyja által elkövetett emberölés cselekményének tanulmányozása. Vizsgálódásom célja az volt, hogy bemutathassam a szüléssel együtt járó beszámítási képességre ható vagy esetenként nem ható különleges állapot, valamint a cselekmény elkövetését megkönnyítő, elősegítő pszichikai állapot szerepét a büntetés kiszabása során.
A büntetőjogi, alkotmányjogi szabályozások áttekintése mellett megismerkedtem a pszichiátriai betegségekkel, azok kialakulásának módjaival, a különböző affektusok szerepével a bűncselekmény vonatkozásában s kifejezetten a szüléshez kapcsolódó pszichiátriai betegségekkel is. A gyakorlati megvalósulást a Miskolci és a Fővárosi Törvényszék előtt folyamatban volt, jogerősen befejezett ügyek iratai alapján tanulmányoztam és egy autista lány viselkedését is megfigyeltem, hogy tisztább képet kaphassak a mentálisan beteg emberek viselkedéséről. Több témakörben kérdéseket tettem fel hetven személynek, a kérdőívek eredményét helyenként diagrammal szemléltettem, másutt véleményüket beleszőttem az adott fejezetbe.
A védelem szemszögéből vizsgálva az ügyeket azt a következtetést tudom levonni, hogy a tényleges tudatborulás bíróság általi megállapítására fókuszáltak, hiszen az felmentést eredményezne. Ellenben a szakértők szerint a tudatborulás nagyon ritkán fordul elő. A szakvélemények a tanulmányozott esetek közül a legsúlyosabb állapotú, közepes fokban gyengeelméjű terhelt esetén azt tanúsították, hogy ez a mentális betegség tette képtelenné az elkövetőt, hogy cselekménye következményeit felismerje vagy felismerésének megfelelően cselekedjék. Ellenben a fiatalkorú terheltnél, akinek fiatal személyisége könnyítette meg az elkövetést.
Az iratok tanulmányozása alapján levonható az a következtetés, hogy a bírói gyakorlat általában egységes a büntetés kiszabása kérdéskörében. Megfigyelhettem a befejezett kísérlet eseteinél azt, hogy ugyanolyan mértékű büntetés került kiszabásra e magatartásokért, mint a befejezett cselekményekért.
A vizsgált esetek, tizenkét éves időintervallumban átlagosan évente egy ilyen bűncselekményt, vagy annak kísérletét jelentik két nagy illetékességi területen összesen. Megállapítható, hogy növekedés nem figyelhető meg e bűncselekmények számában. Ez az alacsony szám remélhetőleg egyszer mégis nulla lesz. 



